Vista la convocatòria de vaga formulada pels sindicats Comissió Obrera Nacional de Catalunya, CCOO, Unió General de Treballadors, UGT i el sindicat d'Infermeria, SATSE (amb registre d'entrada de 26 de febrer de 2019), que està prevista a partir de les 0.00 hores del dia 3 d'abril de 2019 fins a les 24.00 hores del dia 5 d'abril de 2019, i que afecta a tot el personal laboral, plantilla i formació, en els centres que apliquen el II conveni SISCAT;
Vist que el servei d'assistència sanitària que presten els centres del Sistema Sanitari Integral d'Utilització Pública de Catalunya que estan afectats per la convocatòria de vaga no es pot veure greument afectat per l'exercici del legítim dret de vaga dels treballadors, ja que això comportaria un risc per a la salut i la vida dels malalts, dret que és el primer entre els fonamentals de la persona i, per tant, prioritari respecte al dret de vaga, ja que s'ha de respectar el dret a la salut i a la vida que reconeixen els articles 15 i 43 de la Constitució;
Vista la necessitat de prendre les mesures imprescindibles per tal d'assegurar el funcionament del servei públic esmentat, mesures capaces de compatibilitzar els interessos generals amb els drets dels treballadors en vaga, tenint en compte la durada de la vaga i el personal afectat, i les ordres de serveis mínims que s'han dictat per vagues similars, com és l'Ordre TSF/196/2018, de 23 de novembre, dictada amb motiu de vaga en aquest mateix àmbit o l'Ordre TRI/221/2006, de 5 de maig; i l'Ordre TSF/44/2019, de 6 de març, dictada amb motiu de vaga general;
Vist que determinades prestacions sanitàries són inajornables per tal de garantir el dret a la salut i a la vida, com són les activitats sanitàries que es presten en els serveis d'urgències, en les unitats especials, determinats tractaments oncològics, així com les intervencions necessàries, en un entorn de deguda atenció assistencial;
Vist que cal garantir l'atenció de les urgències en tots els centres d'atenció primària i extra hospitalària amb una intensitat diferent a mesura que es desenvolupa la vaga, es fixa un mínim d'un quart de la plantilla els dos primers dies i un terç a partir del tercer dia;
Vist que les parts en conflicte van ser convocades a una mediació en tràmit d'audiència i van formular les propostes de serveis mínims, tal com consta a l'acta de 25 de març de 2019, i que s'ha valorat els acords a què s'han arribat en tràmit d'audiència;
Vist que s'ha demanat informe a la Secretaria General del Departament de Salut;
Atès el que disposen l'article 28.2 de la Constitució espanyola; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya, i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pels sindicats Comissió Obrera Nacional de Catalunya, CCOO, Unió General de Treballadors, UGT i el sindicat d'Infermeria, SATSE, que està prevista a partir de les 0.00 hores del dia 3 d'abril de 2019 fins a les 24.00 hores del dia 5 d'abril de 2019, i que afecta a tot el personal laboral, plantilla i formació, en els centres sanitaris que apliquen el II conveni SISCAT, s'entén condicionada al manteniment dels serveis mínims següents:
El normal funcionament del servei d'urgències, tant l'atenció de malalts externs com l'atenció dels malalts ingressats a les unitats d'observació d'urgències, a criteri del metge encarregat del malalt.
El normal funcionament de les unitats especials: unitats de cures intensives, unitats de vigilància intensiva, unitats coronàries, unitats d'hemodiàlisi, neonatologia, parts i tractaments de radioteràpia i quimioteràpia, així com totes aquelles altres que puguin tenir la consideració d'unitats especials d'urgència vital.
S'han de garantir els tractaments de radioteràpia i quimioteràpia en situacions urgents i de necessitat vital i, en altres situacions, a criteri del facultatiu que atengui el malalt.
S'haurà d'atendre l'activitat quirúrgica inajornable derivada de l'atenció urgent i greu a criteri de la direcció mèdica, escoltat el cap de servei, tant pel que fa referència al preoperatori com al postoperatori.
Mentre estigui ingressat, tot malalt haurà de ser respectat en el seu dret a ser atès, des del punt de vista assistencial sanitari.
En els centres d'assistència extrahospitalària i d'assistència primària, s'ha de garantir el normal funcionament de l'assistència urgent per als centres d'atenció continuada i urgent (CUAP, PAC i PADES).
Per a la resta, el servei es prestarà amb un quart de la plantilla durant les dues primeres jornades de vaga i amb un terç de la plantilla a partir del tercer dia de vaga.
En tot cas, el servei s'ha de garantir amb un dispositiu assistencial unipersonal, com a mínim, i es prestarà amb l'assistència normal pròpia dels serveis especials i ordinaris d'urgència i altres dispositius d'atenció continuada.
Serveis farmacèutics: es mantindran amb el personal facultatiu adient que presti serveis en els torns de guàrdia i nit que estiguin establerts.
Transport sanitari: s'haurà de garantir el servei per atendre totes les urgències sanitàries de qualsevol tipologia i requeriment, per tractaments oncològics, de diàlisi i d'oxigenoteràpia.
Igualment, s'haurà de garantir el servei per a la realització de proves que siguin urgents a criteri del facultatiu.
S'haurà de garantir el normal funcionament del servei de coordinació d'urgències i els sistemes d'emergències mèdiques, en atenció a les especials característiques de l'assistència prestada.
La resta de serveis que no preveuen els apartats anteriors funcionaran amb el mateix règim que en un dia festiu, llevat d'aquells centres on la plantilla sigui igual a la dels dies laborables, on passarà a ser del 50%.
En situació de nombre imparell de personal de servei, s'arrodonirà sempre per excés.
La direcció dels centres sanitaris afectats, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el del Comitè de Vaga.
La direcció s'ha d'assegurar que les persones designades per fer els serveis mínims rebin una comunicació formal i efectiva de la designació.
Les parts han de donar prou publicitat a la vaga perquè la ciutadania en tingui coneixement.
Notifiqueu aquesta Ordre a les persones interessades per al seu compliment i trameteu-la al Diari Oficial de la Generalitat de Catalunya per a la seva publicació.